L-allegorija taċ-ċedru tal-Libanu Ġara li fis-sena ħdax , fl-ewwel tat-tielet xahar, ġietni l-kelma tal-Mulej, u qalli: O bniedem, għid lill-Fargħun, is-sultan tal-Eġittu, u l-kotra ta' niesu: Lil min tixbah int bi kburitek? "Ara, l-Assirja, bħaċ-ċedru tal-Libanu, bil-friegħi sbieħ, u b'dell mifrux, wieqaf fil-għoli u sa bejn is-sħab tlaħħaq il-quċċata tiegħu. L-ilma kabbru, u rawmuh l-ilmijiet tal-qiegħ, li ġrew fl-imġieri tagħhom fejn kien miżrugħ, u medd is-swieqi tiegħu lejn is-siġar kollha tar-raba'. Għalhekk kiber u għola 'l fuq minn kull siġra tar-raba', u kotru r-rimjiet tiegħu, u nfirxu l-friegħi tiegħu, minħabba l-gliegel tal-ilma, meta kien qed jikber. Fi frigħetu bejtu t-tjur kollha tal-ajru, u taħt il-friegħi tiegħu wildu l-bhejjem tar-raba', u taħt dellu għammret kotra ta' nies minn kull ġens. Kiber u sbieħ fil-medda tal-friegħi tiegħu, għax kienu għeruqu mxenxla fl-ilma kotran. Ma kien hemm ebda ċedru bħalu fi ġnien Alla; ebda ċipress ma kien ilaħħaq miegħu fi frigħetu; ebda siġra tal-platanu ma kienet daqsu fi frigħetha; ebda siġra fi ġnien Alla ma kienet tlaħħaq miegħu fi ġmielha. Jien sebbaħtu bil-kotra ta' frigħetu, u għeru għalih is-siġar kollha tal-Għeden, li kienu fi ġnien Alla. Il-waqgħa tal-Eġittu "Għalhekk dan jgħid Sidi l-Mulej: 'Talli għola f'tulu, u rafa' rasu sa ġos-sħab, u talli qalbu tkabbret bl-għoli tiegħu, jiena rħejtu f'idejn l-aqwa fost il-ġnus ħalli jagħmillu skont ħżunitu. Qaċċtuh il-barranin, popli mill-eħrex fost il-ġnus, u waddbuh fuq l-għoljiet, u frigħetu twaqqgħu mal-widien kollha, u ż-żraġen tiegħu tkissru fil-ħniedaq kollha tal-art, u ħarbu l-ġnus kollha minn taħt dellu u telquh. Fuq il-ħerba tiegħu tistrieħ kull tajra tal-ajru, fuq frigħetu toqgħod kull bhima tar-raba', biex ma tikber ebda siġra ħdejn l-ilma, u togħla u terfa' rasha fis-sħab, u ebda xitla ħdejn l-ilma ma togħla daqshom, għaliex kollha mitluqin għall-mewt għal taħt l-art, f'nofs il-bnedmin, fost dawk li jinżlu fil-ħofra." Dan jgħid Sidi l-Mulej: "Fil-jum li fih niżel Art l-Imwiet, ġagħalt l-Abbiss jitbekka għalih; żammejt ix-xmajjar tiegħu u ntemmu l-gliegel tal-ilma; minħabba fih libbistu bil-vistu l-Libanu u dbielu s-siġar kollha tar-raba' minħabba fih. Triegħxu l-ġnus mal-waqgħa tiegħu, meta niżżiltu Art l-Imwiet, ma' dawk li niżlu fil-qabar. Tfarrġu fid-dinja ta' taħt is-siġar kollha tal-Għeden, l-aħjar u l-isbaħ siġar tal-Libanu, imsoqqija bl-ilma. U wkoll dawk li kellu miegħu niżlu Art l-Imwiet fost il-maqtulin bix-xabla; u dawk li kienu jgħinuh u jgħammru taħt dellu f'nofs il-ġnus jinqerdu miegħu. "Lil min tixbah fi ġmielek u l-kobor tiegħek fost is-siġar tal-Għeden? Imma int titniżżel f'qiegħ l-art mas-siġar tal-Għeden, u f'nofs in-nies bla ħtin timtedd flimkien mal-meqrudin bix-xabla. "Dan hu l-Fargħun u l-kotra ta' niesu." Oraklu ta' Sidi l-Mulej.